SCI เริ่มงานผลิตเสาส่งไฟฟ้ากฟผ.- จับมือพันธมิตรญี่ปุ่นเข้ารับงานในอินโดฯ
SCI เริ่มงานผลิตเสาส่งไฟฟ้ากฟผ.มูลค่า 550 ลบ.- ร่วมพันธมิตรญี่ปุ่นเข้ารับงานอินโดฯ รวมมูลค่ากว่า 1,150 ลบ. หนุนรายได้ครึ่งปีหลังพุ่งกระฉูด
14 ต.ค. 2558

นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI เปิดเผยว่า บริษัทได้เริ่มผลิตงานโครงการเสาส่งของการไฟฟ้าฝ่ายผลิตแห่งประเทศไทย (กฟผ.) ขนาด 500 กิโลวัตต์ ในเดือนที่ผ่านมาตามคำสั่งซื้อรวมประมาณ 11,560 ตัน มูลค่าประมาณ 550 ล้านบาท และคาดว่าจะได้งานเพิ่มอีก 2 โครงการ ที่จะเริ่มงานในไตรมาส 2-3/59 โดยขณะนี้อยู่ระหว่างรอการยืนยันจากกฟผ.อีกประมาณ 23,000 ตัน มูลค่าประมาณ 1,100 ล้านบาท
นอกจากนี้บริษัทยังได้ร่วมมือกับพันธมิตรญี่ปุ่นเข้ารับงานโครงการเสาส่ง 500 กิโลวัตต์ ในประเทศอินโดนีเซีย มูลค่าประมาณ 600 ล้านบาท โดยขณะนี้อยู่ระหว่างรอการสั่งซื้อจากผู้รับเหมา คาดว่าจะเริ่มดำเนินการได้ในช่วงต้นปี 2559
“ถือเป็นการเปิดฉากอย่างสวยสดงดงามในช่วงไตรมาส 4/58 ที่เราได้งานเพิ่มทั้งจากการลงทุนเสาส่งของกฟผ. ซึ่งเป็นแผนต่อเนื่อง ในระยะ 5 ปีข้างหน้า (2558-2562) ที่เตรียมลงทุนระบบเสาส่งมูลค่า 2 แสนล้านบาท โดยบริษัทคาดว่าจะมีส่วนแบ่งตลาด (มาร์เก็ตแชร์) ประมาณ 20% ซึ่งจะทำให้รายได้เติบโตอย่างต่อเนื่องและแข็งแกร่ง” นายเกรียงไกรกล่าว
ขณะที่ผลการดำเนินงานในช่วงครึ่งปีแรกของปี 2558 บริษัทมีรายได้จากการขายและการบริการเพิ่มขึ้น 14.42% เมื่อเทียบกับช่วงเดียวกันของปีก่อน และมีกำไรสุทธิ 143.07 ล้านบาท เพิ่มขึ้น 81.33% เมื่อเทียบกับช่วงเดียวกันของปีก่อน
สำหรับแนวโน้มผลการดำเนินงานในช่วงครึ่งปีหลังของปีนี้ คาดว่าจะเติบโตอย่างต่อเนื่อง โดยได้รับปัจจัยหนุนจากการลงทุนเสาส่งของกฟผ. และการขยายการลงทุนเสาโทรคมนาคมของภาคเอกชน เพื่อรองรับ 3G และ 4G ซึ่งยังไม่นับรวมรายได้จากต่างประเทศที่มีเข้ามาอย่างสม่ำเสมอ